Document ID: 31985R0776

*****
ΚΑΝΟΝΙΣΜΟΣ (ΕΟΚ) αριθ. 776/85 ΤΟΥ ΣΥΜΒΟΥΛΙΟΥ
της 26ης Μαρτίου 1985
για παρέκκλιση από το σύστημα που προβλέπεται στον κανονισμό (ΕΟΚ) αριθ. 456/80 περί χορηγήσεως περιμοδοτήσεων προσωρινής εγκατάλειψης και οριστικής εγκατάλειψης ορισμένων εκτάσεων φυτευμένων με αμπέλους καθώς και πριμοδοτήσεων για παραίτηση αναφύτευσης
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας ότι η αυξανόμενη έλλειψη ισορροπίας της αμπελοοινικής αγοράς καθιστά απαραίτητη την επιτάχυνση της μείωσης του αμπελουργικού δυναμικού· ότι τα μέτρα που προβλέπονται στον κανονισμό (ΕΟΚ) αριθ. 456/80 (4), όπως τροποποιήθηκε τελευταία από τον κανονισμό (ΕΟΚ) αριθ. 1597/83 (5), αποδεικνύονται ανεπαρκή για την υλοποίηση αυτού του στόχου και πρέπει να αντικατασταθούν με ένα πιο προτρεπτικό σύστημα που θα εγγυάται την οριστική εγκατάλειψη των εκτάσεων· ότι, κατά συνέπεια, πρέπει παράλληλα με την εισαγωγή του εν λόγω καθεστώτος να τεθεί ενωρίτερα τέλος στην εφαρμογή των διατάξεων του προαναφερθέντος κανονισμού και να προβλεφθεί ένα οικονομικό κίνητρο για τους κατόχους εκμεταλλεύσεων που μεταβάλλουν γρήγορα τις δεσμεύσεις τους προσωρινής εγκατάλειψης, δυνάμει του κανονισμού (ΕΟΚ) αριθ. 456/80, σε δεσμεύσεις οριστικής εγκατάλειψης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση των διατάξεων του άρθρου 2 παράγραφος 1, του άρθρου 4 παράγραφος 2 και του άρθρου 11 του κανονισμού (ΕΟΚ) αριθ. 456/80:
α) η πριμοδότηση προσωρινής εγκατάλειψης της αμπελοκαλλιέργειας μπορεί να χορηγηθεί μόνο μέχρι το τέλος της αμπελουργικής περιόδου 1984/85·
β) το ποσό της πριμοδότησης για οριστική εγκατάλειψη καθορίζεται σε 3 000 ECU ανά εκτάριο υπέρ των κατόχων εκμεταλλεύσεων που καταθέτουν τις αιτήσεις τους για τις περιόδους εμπορίας 1984/85 και 1985/86·
γ) η κοινή δράση που προβλέπεται στον κανονισμό (ΕΟΚ) αριθ. 456/80 τελειώνει με την αμπελουργική περίοδο 1984/85 όσον αφορά την πριμοδότηση προσωρινής εγκτάλειψης και με την αμπελουργική περίοδο 1992/93 όσον αφορά την προμοδότηση οριστικής εγκατάλειψης.
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Μαρτίου 1985.

Labels: 15
6